Návrh  projektu
Dni zahraničných Slovákov v Slovenskej republike na rok 2003

Ú v o d
 
	Úvodný projekt Dní vypracovali v roku 1992 experti na problematiku zahraničných Slovákov Dr. Claude Baláž a Jaroslav Ševčík a už v roku 1993 sa uskutočnil jeho prvý ročník. Pripravil ho a realizoval Ústav pre zahraničných Slovákov a finančne bol plne zabezpečený z prostriedkov štátneho rozpočtu prostredníctvom rozpočtovej kapitoly Ministerstva kultúry SR. 
V roku 1995 Ministerstvo kultúry SR upravený projekt Dní predložilo na rokovanie vlády SR, ktorá po schválení jeho gesciou poverila ministra kultúry SR. Od roku 1996 do roku 2000 z poverenia Ministerstva kultúry SR bol Dom zahraničných Slovákov ako legitímny nástupca bývalého Ústavu pre zahraničných Slovákov  hlavným organizátorom Dní zahraničných Slovákov v Slovenskej republike. 
	V roku 2001, napriek vládou schváleným účelovým prostriedkom, Ministerstvo kultúry SR rozhodlo o nekonaní Dní, v roku 2002 už ani neplánovalo takéto účelové finančné prostriedky a napokon sa vzdalo i gescie nad týmto celosvetovým krajanským podujatím. 
	Dni ako vrcholná prezentácia života Slovákov v zahraničí nestratili po svojom prerušení v roku 2001 na svojej aktuálnosti a dôležitosti. Po dvoch rokoch hľadania najvhodnejšieho štátneho modelu zabezpečovania vzťahov k svojim menšinám v zahraničí, Slovenská republika potvrdila svoj deklarovaný záujem o túto časť národa žijúceho za hranicami materskej krajiny. K 1. 1. 2002 vytvorila Generálny sekretariát pre zahraničných Slovákov pri Úrade vlády SR ako koordinačný a metodický orgán zabezpečujúci tvorbu a výkon politiky štátu vo vzťahu k zahraničným Slovákom.
Záujem vlády o projekt Dní bol potvrdený jej uznesením č. 438 z 24. apríla 2002, ktoré je  znakom významu tohto podujatia pre Slovenskú republiku i prísľubom kontinuity  a permanencie do budúcnosti. 
Stála konferencia Slovenská republika a zahraniční Slováci 2002, ktorá sa konala v Bratislave v dňoch 2.-4. júna 2002, počas ktorej vznikol vrcholný reprezentačný orgán zahraničných Slovákov – Svetové združenie Slovákov v zahraničí, prijala uznesenie, v ktorom odporúča: „... každoročne realizovať v SR podujatie – celosvetovú prezentáciu Slovákov v zahraničí pod názvom Dni zahraničných Slovákov...podporiť prezentáciu kultúrnych hodnôt krajanov na Slovensku Dňami zahraničných Slovákov...“
V tomto zmysle predkladáme nasledovný  projekt Dni zahraničných Slovákov v Slovenskej republike na rok 2003.
 
H l a v n ý    c i e ľ

	Ústava Slovenskej republiky, ktorá ukladá štátu podporovať národné povedomie a kultúrnu identitu Slovákov žijúcich v zahraničí ako i vzťahy s materskou krajinou, definuje aj hlavný cieľ Dní zahraničných Slovákov v Slovenskej republike. Hlavným cieľom Dní je približovať život slovenských menšín a komunít vo svete občanom Slovenskej republiky a naopak, a tým pozitívne ovplyvňovať vzájomné vzťahy a spoluprácu. Prostredníctvom Dní chceme potvrdiť Deklaráciu Národnej rady Slovákom v zahraničí, ktorá zdôrazňuje, že Slovensko a Slovenská republika vždy považovali a považujú Slovákov v zahraničí za integrálnu národnú súčasť, ich život a dejiny za súčasť slovenských národných dejín a ich kultúru za súčasť národného kultúrneho dedičstva. Slováci vo svete sú spoločnými duchovnými nositeľmi slovenskej štátnosti a oceňuje sa ich prínos ako integrujúceho činiteľa a mostu preklenujúceho hranice medzi materskou krajinou ich predkov a ich novou vlasťou. 
 
Z á m e r   p r o j e k t u

	Slovenská republika tým, že uznáva zahraničných Slovákov ako integrálnu súčasť slovenského národa, vyjadruje svoj vzťah k minulosti i súčasnému životu Slovákov v zahraničí. Zámerom Dní je poukázať práve na toto existujúce a živé prepojenie medzi Slovákmi na celom svete, zhmotniť predstavu o zahraničných Slovákoch obyvateľom miest a obcí Slovenska, vytvoriť medzi nimi putá, posilniť ich spolupatričnosť a zachovať túto väzbu ako odkaz aj pre nasledujúce generácie. Zámerom Dní je pôsobiť obojstranne,  rozšíriť obzor Slovákov žijúcich na Slovensku o poznanie života Slovákov v zahraničí a povzbudiť príslušníkov slovenských menšín a komunít žijúcich v zahraničí na upevňovanie vzťahov s krajinou ich predkov. 
	Podujatie nesie v sebe aj tretí rozmer vytváraním možností pre zbližovanie Slovákov roztrúsených po celom svete a k upevňovaniu citového i rozumového vzťahu najmladšej generácie krajanov k Slovensku. Prejavom vyspelosti každého národa je úcta k národným znakom, národným prejavom a pestovanie národnej hrdosti v príslušníkoch svojho národa. Dni sa opodstatnene môžu pre okolitý svet stať svedectvom národnej a kultúrnej vyspelosti a môžu sa stať aj poslom dobrých správ o Slovensku pre všetky krajiny, v ktorých príslušníci nášho národa žijú. 
	Význam projektu spočíva aj v jeho širokom priestorovom zábere, v orientácii na rôzne lokality Slovenska a v zapojení rôznych inštitúcií, ktoré sa budú podieľať na jeho realizácii. V neposlednom rade majú Dni aj hlbší symbolický význam, keďže sa viažu na štátny sviatok Slovenskej republiky – 5. júl – Deň sv. Cyrila a Metoda, ktorý je súčasne aj Pamätným dňom SR vyhlásený za Deň zahraničných Slovákov. 
	Okrem upevnenia vzájomného prepojenia životných prejavov Slovákov na celom svete a obohatenia slovenskej verejnosti, prinesie toto podujatie aj prvok upevňovania dobrých vzájomných vzťahov medzi jednotlivými krajinami a zvýši prestíž Slovenskej republiky na medzinárodnej úrovni. 
   
Č a s o v ý    h a r m o n o g r a m 

	Dni zahraničných Slovákov sú od svojho prvého ročníka viazané s cyrilo-metodskou tradíciou, po stáročia hlboko vkorenenou v srdciach Slovákov. Ich časový rozsah by mal byť v trvaní do dvoch týždňov so začiatkom orientovaným na posledný júnový,  resp. prvý júlový týždeň. Otvorenie, resp. záver Dní navrhujeme situovať do Bratislavy ako centra slovenského diania za účasti bratislavskej verejnosti a najvyšších predstaviteľov Slovenskej republiky. Keďže sa očakáva periodicita v organizovaní Dní zo strany Slovenskej republiky, navrhujeme každé následné stretnutie zahraničných Slovákov tohto druhu orientovať vždy do iného vybraného regiónu Slovenska a na princípe prirodzeného cirkulovania postupne do projektu zapojiť všetky regióny Slovenska. Sústredenie prezentácií v jednej oblasti prinesie úsporu finančných prostriedkov a koncentrácia vystúpení v jednej oblasti pri dobrej masmediálnej politike bude mať za následok aj lepšiu informovanosť o pripravovanej akcii. 	
	Z časového hľadiska sa Dni budú prirodzeným spôsobom vzájomne dopĺňať s celosvetovým stretnutím delegovaných zástupcov krajanských spolkov a organizácií Stálou konferenciou Slovenská republika a zahraniční Slováci, ktorá sa uskutočňuje v termíne 2. – 4. júla.
  
Harmonogram príprav:
 
1. etapa	-	október – december
- vypracovanie vykonávacieho projektu na príslušný rok
 
2. etapa	-	január – marec
- vytvorenie prípravného výboru
- pozvanie zahraničných účastníkov a výber účinkujúcich
- vypracovanie harmonogramu a scenára
 
3. etapa	-	marec – jún
- oponentúra a schválenie scenára
- materiálno-technické zabezpečenie
- mediálna kampaň
- slávnostné otvorenie, 5. júl galaprogram, Bratislava 
 
4. etapa 	-	september 
- vyhodnotenie Dní

P r o g r a m o v á   s k l a d b a

Programová skladba podujatia Dni zahraničných Slovákov bude vychádzať zo základnej filozofie celého podujatia, od otvorenia s prístupom bratislavskej verejnosti až po vystúpenia jednotlivých reprezentácií zahraničných Slovákov v mestách a obciach vybraného regiónu. 
Hlavný program Dní priblíži širokej slovenskej verejnosti čo možno najširšiu škálu všestranných prejavov a reálií našich krajanov, ktoré sa častokrát bez nánosu času zachovali v pôvodnej forme ešte z obdobia, keď sa tradujú najmohutnejšie vysťahovalecké vlny do zahraničia. 
Okrem hlavného programu budú do rámca podujatia obsiahnuté aj sprievodné akcie, ktorých úlohou bude dotvoriť celkovú atmosféru Dní ďalšími vhodnými prezentáciami slovenských umelcov, spisovateľov, výtvarníkov, vedeckých pracovníkov, remeselníkov a ľudových tvorcov zo zahraničia. Súčasťou prezentácií budú ocenené žánre v zahraničí i na Slovensku. Keďže členmi umeleckých telies sú predovšetkým mladí ľudia, bude sa veľký dôraz pri organizovaní sprievodných podujatí klásť na mládežnícke podujatia so zameraním na problematiku zahraničných Slovákov, akými môžu byť besedy, literárne a hudobné večierky, športové podujatia, súťaže a podobne. 
Súčasťou podujatia bude aj prijatie účastníkov Dní najvyššími predstaviteľmi Slovenskej republiky a slávnostná recepcia. Je nevyhnutné, aby celé podujatie sprevádzalo adekvátne zabezpečenie public relation a s tým spojená a v dostatočnom predstihu spustená široká mediálna kampaň zameraná na informovanie najširšej slovenskej verejnosti o hlavných zámeroch, cieľoch a konkrétnych akciách Dní. 

O r g a n i z a č n é   z a b e z p e č e n i e

Gestor:		Úrad vlády Slovenskej republiky
 
Hlavný organizátor:	Generálny sekretariát pre zahraničných Slovákov
 
Spoluorganizátori:	štátne a neštátne inštitúcie, verejnoprávne inštitúcie, vyššie
	územné celky, mestské a obecné úrady, spoločenské organizá-
cie a občianske združenia, krajanské spolky a organizácie, významné osobnosti

F i n a n č n é   z a b e z p e č e n i e

Finančné zabezpečenie Dní navrhujeme realizovať prostredníctvom účelového transferu z rozpočtovej kapitoly Úradu vlády SR na krytie rozpočtu Generálneho sekretariátu pre zahraničných Slovákov na príslušný kalendárny rok. Účelové prostriedky boli v rokoch 1993 – 2001 plánované a realizované v kapitole Ministerstva kultúry SR a premietnuté do rozpočtov jeho príspevkových organizácií, t.j. Ústavu pre zahraničných Slovákov a následne Domu zahraničných Slovákov.
	Z oslovených samosprávnych krajov nám k 31. 8. 2002 písomne vyjadrilo svoju podporu a ochotu spolupracovať a podieľať sa na realizácii tohto podujatia 7 predsedov samosprávnych krajov.